Τιβέριος Ιούλιος Κάνδιδος Μάριος Κέλσος

Ο Τιβέριος Ιούλιος Κάνδιδος Μάριος Κέλσος, λατιν.: Tiberius Julius Candidus Marius Celsus ήταν Ρωμαίος συγκλητικός, που έζησε κατά τη διάρκεια της δυναστείας των Φλαβίων. Σύγχρονες πηγές, όπως οι Πίνακες της Όστιας (Fasti Ostienses), οι Πράξεις των Αδελφών των Αγρών (Acta Arvalia) και μία επιστολή του Πλίνιου του Νεότερου (Επ . V.20.5), τον αναφέρουν ως Τιβέριο Ιούλιο Κάνδιδο. Διετέλεσε δύο φορές ύπατος.

Ο Ρόναλντ Σάυμ υποστηρίζει ότι ο Κάνδιδος, αν και λέγεται ότι καταγόταν από τη Ναρβωνική Γαλατία, στην πραγματικότητα καταγόταν από τη Μικρά Ασία, και το πρώτο μέρος «Τιβέριος Ιούλιος» στο όνομά του υποδηλώνει, ότι ένας πρόγονος απέκτησε τη Ρωμαϊκή υπηκοότητα μεταξύ 4 και 37 μ.Χ. «Έτσι, ένας συνομήλικος του Κάνδιδου ήταν ο Τι. Ιούλιος Κέλσος Πολέμνος των Σάρδεων, αντικαταστάτης ύπατος το 92.»  Το τελευταίο μέρος στο όνομα του Κάνδιδου, «Μάριος Κέλσος», ο Σάυμ το εξηγεί ως απόδειξη, ότι είτε γεννήθηκε ως Μάριος Κέλσος και υιοθετήθηκε από έναν Τι. Ιούλιο Κάνδιδο, είτε γεννήθηκε ως Τι. Ιούλιος Κάνδιδος και η μητέρα του ήταν μέλος της οικογένειας των Μαρίων Κέλσων. Ο Σάυμ φαίνεται να υποστηρίζει τη δεύτερη εξήγηση.  Η Όλλι Σαλόμιες παραθέτει τα στοιχεία στη μονογραφία της, σχετικά με τις ρωμαϊκές πρακτικές ονοματοδοσίας, αλλά δεν παρέχει κάποια ερμηνεία, πέρα από το να αναφέρει πως «είναι προφανές, ότι ο Τι. Ιούλιος Κάνδιδος είχε κάποια σχέση με τον Αύ. Μάριο Κέλσο, αντικαταστάτη ύπατο το 69». 

Η πρώτη καταγραφή του Κάνδιδου είναι ως μέλος των αδελφών των αγρών (fratres arvales), στους οποίους μπορεί να έγινε μέλος το 72 μ.Χ. ή ακόμη και το 75, και εμφανίζεται σε κάθε τελετή μέχρι το 81.  Από την απουσία του από τις δραστηριότητες των αδελφών των αγρών, που ξεκίνησαν τον Ιανουάριο και τον Μάιο του 86, ο Σάυμ εικάζει ότι ο Κάνδιδος ήταν στην παρέα του Αυτοκράτορα Δομιτιανού, κατά τη διάρκεια των στρατιωτικών του εκστρατειών.  Αργότερα εκείνο το έτος, στο διάστημα (nundinium) Μαΐου-Αυγούστου, διετέλεσε αντικαταστάτης ύπατος ως συνάδελφος του Σέξτου Οκτάβιου Φρόντωνα.  Τρία χρόνια αργότερα, ο Κάνδιδος εξελέγη κυβερνήτης της σημαντικής επαρχίας της Καππαδοκίας-Γαλατίας και ολοκλήρωσε τη θητεία του το 92.  Πιο πρόσφατα, ο Πήτερ Βάις δημοσίευσε ένα στρατιωτικό δίπλωμα, που πιστοποιεί τον διορισμό του Κάνδιδου ως κυβερνήτη μίας επαρχίας (πιθανότατα μίας από τις δύο Γερμανίες ή Δακίες), κάποια στιγμή μεταξύ Ιουλίου 96 και αρχών Ιανουαρίου 97.  Διορίστηκε ύπατος για δεύτερη φορά το 105, ως κανονικός ύπατος μαζί με τον Γάιο Άντιο Αύλο Ιούλιο Κοδράτο, ο οποίος επίσης απολάμβανε μία δεύτερη θητεία υπάτου. 

Ο Κάνδιδος έζησε πολλά χρόνια μετά τη δεύτερη θητεία του ως υπάτου. Αναφέρεται ως παρών στις Πράξεις τους (Acta Arvalia) το 110 και 111 μ.Χ.  Μία άλλη επιγραφή βεβαιώνει, ότι ήταν <i>ιερέας</i> (flamen) των αδελφών το 118. 

 Οικογένεια 
Σύμφωνα με τον Σάυμ, ο Κάνδιδος νυμφεύτηκε την κόρη ενός Καικίλιου Σίμπλεξ, και απέκτησαν μαζί τουλάχιστον τρεις γιους: 
 Τιβέριος Ιούλιος Κάνδιδος Καικίλιος Σίμπλεξ, συμμετείχε στους αδελφούς των αγρών μέχρι το 105. Ο Σάυμ υποθέτει ότι ο Καικίλιος Σίμπλεξ απεβίωσε πριν προλάβει να αναλάβει την υπατεία, αλλά του αποδίδει έναν γιο με το ίδιο όνομα, ο οποίος ήταν κυβερνήτης της Αχαΐας το 136/137.
 Τιβέριος Ιούλιος Κάνδιδος Καπίτων, αντικαταστάτης ύπατος το 122.
 Τιβέριος Ιούλιος Κάντιδος Κέλσος, βεβαιωμένος ως ανθύπατος (κυβερνήτης) της Ασίας το 143/144.

 Αναφορές 

Κατηγορία:Ρωμαίοι ύπατοι του 1ου αιώνα
Κατηγορία:Ρωμαίοι ύπατοι του 2ου αιώνα